陳學正惠詩酬以長句
作者：陳造
朝代：宋

paragraphs: 寒風折人粟生膚，局坐掩戶孰與娛。
吾宗高義駕爲迂，新詩爛粲慰槁枯。
一百十二驪龍珠，春意誰遣生座隅。
吾宗學力源委俱，决爲巨川潴陂湖。
粉袍未脫口未餬，氣凌雲霄色敷腴。
肝肺向我每傾輸，我老舊學慙榛蕪。
妙語正頼君起予，不辦瓜李酬瑶琚。
病鶴曳翮寒松臞，可復飛動索故吾。